
[bookmark: _GoBack]DECIZIA DE PUNERE ÎN APLICARE A COMISIEI
din 4.3.2026
privind cererea de înregistrare a inițiativei cetățenești europene intitulate „O rețea socială publică europeană” în temeiul Regulamentului (UE) 2019/788 al Parlamentului European și al Consiliului
(Numai textul în limba engleză este autentic)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) 2019/788 al Parlamentului European și al Consiliului din 17 aprilie 2019 privind inițiativa cetățenească europeană[footnoteRef:2], în special articolul 6 alineatul (3), [2: 	JO L 130, 17.5.2019, p. 55, ELI: http://data.europa.eu/eli/reg/2019/788/oj] 

întrucât:
(1)	La 5 februarie 2026, Comisiei i-a fost prezentată o cerere de înregistrare a unei inițiative cetățenești europene intitulate „O rețea socială publică europeană”.
(2)	Această cerere urmează cererii de înregistrare a unei inițiative cetățenești europene intitulate „O rețea socială publică europeană”, care i-a fost prezentată Comisiei la 7 decembrie 2025. 
(3)	Prin scrisoarea din 5 ianuarie 2026 [C(2026) 13 final], în conformitate cu articolul 6 alineatul (4) din Regulamentul (UE) 2019/788, Comisia a informat grupul de organizatori că, în ceea ce privește cererea de înregistrare depusă la 7 decembrie 2025, cerințele de înregistrare prevăzute la articolul 6 alineatul (3) primul paragraf literele (a), (d) și (e) din regulamentul respectiv erau îndeplinite și că articolul 6 alineatul (3) primul paragraf litera (b) din regulamentul respectiv nu era aplicabil. Cu toate acestea, Comisia a explicat, de asemenea, că inițiativa se află vădit în afara sferei de competență a Comisiei în ceea ce privește prezentarea unei propuneri de act juridic al Uniunii în scopul punerii în aplicare a tratatelor, în sensul articolului 6 alineatul (3) primul paragraf litera (c) din Regulamentul (UE) 2019/788, deoarece prin această inițiativă Comisia nu a fost invitată să adopte o propunere de act juridic. 
(4)	Prin urmare, Comisia a informat organizatorii, în temeiul articolului 6 alineatul (4) primul paragraf din Regulamentul (UE) 2019/788, că aveau posibilitatea fie să modifice inițiativa pentru a ține seama de evaluarea Comisiei, fie să mențină sau să retragă inițiativa inițială, în conformitate cu articolul 6 alineatul (4) al doilea paragraf din Regulamentul (UE) 2019/788.
(5)	La 5 februarie 2026, grupul de organizatori a transmis o inițiativă modificată. 
(6)	Scopul inițiativei modificate, astfel cum a fost exprimat de organizatori, este de a propune crearea, printr-un act legislativ al Uniunii, a unei platforme sociale publice la nivel european. Aceasta ar constitui o alternativă la platformele actuale și ar funcționa ca un serviciu pentru societate, ar fi finanțată de societate, ar fi sub supravegherea acesteia și „ar putea rămâne imparțială și independentă de presiunile politice, garantând, în același timp, drepturile tuturor persoanelor, fără deosebire”. Organizatorii inițiativei consideră că „în procesul de creare și funcționare a platformei ar trebui să fie incluse entități adecvate precum întreprinderile sau universitățile. O astfel de platformă socială „ar asigura independența strategică a Europei în domeniul comunicării online”. De asemenea, organizatorii au prezentat, ca parte a cererii lor de înregistrare, un document suplimentar care conține mai multe detalii cu privire la inițiativa modificată. 
(7)	Comisia consideră că nu se poate exclude posibilitatea ca aceasta să prezinte, în temeiul articolului 114 din Tratatul privind funcționarea Uniunii Europene, o propunere de act juridic de instituire a unei rețele sociale publice europene, în măsura în care acest lucru ar viza îmbunătățirea funcționării pieței interne.
(8)	Din acest motiv, Comisia consideră că niciuna dintre părțile inițiativei nu depășește în mod vădit competența Comisiei de a prezenta o propunere de act juridic al Uniunii în vederea punerii în aplicare a tratatelor.
(9)	Această concluzie nu afectează evaluarea efectuată pentru a se stabili dacă în acest caz sunt îndeplinite condițiile concrete de fond necesare pentru o acțiune din partea Comisiei, inclusiv respectarea principiilor proporționalității și subsidiarității, precum și compatibilitatea cu drepturile fundamentale. 
(10)	Grupul de organizatori a furnizat toate documentele necesare pentru a dovedi că îndeplinește cerințele prevăzute la articolul 5 alineatele (1) și (2) din Regulamentul (UE) 2019/788 și a desemnat persoanele de contact în conformitate cu articolul 5 alineatul (3) primul paragraf din regulamentul respectiv. 
(11)	Inițiativa propusă nu este vădit abuzivă, neserioasă sau vexatorie și nici nu contravine vădit valorilor Uniunii, astfel cum sunt prevăzute la articolul 2 din Tratatul privind Uniunea Europeană, sau drepturilor consacrate în Carta drepturilor fundamentale a Uniunii Europene.
(12)	Prin urmare, inițiativa intitulată „O rețea socială publică europeană” ar trebui înregistrată.
(13)	Concluzia conform căreia sunt îndeplinite condițiile de înregistrare prevăzute la articolul 6 alineatul (3) din Regulamentul (UE) 2019/788 nu presupune confirmarea în vreun fel de către Comisie a faptului că, prin conținutul său, inițiativa prezintă cu exactitate situația de fapt, acest lucru fiind responsabilitatea exclusivă a grupului de organizatori ai inițiativei. Conținutul inițiativei exprimă doar punctele de vedere ale grupului de organizatori și nu se poate considera, în niciun caz, că reflectă punctele de vedere ale Comisiei, 

ADOPTĂ PREZENTA DECIZIE: 
Articolul 1
Se înregistrează inițiativa cetățenească europeană intitulată „O rețea socială publică europeană”.
Articolul 2
Prezenta decizie se adresează grupului de organizatori ai inițiativei cetățenești intitulate „O rețea socială publică europeană”, reprezentat de Lukáš MIKULECKÝ
și František TICHÝ, care acționează în calitate de persoane de contact.

Adoptată la Bruxelles, 4.3.2026
	Pentru Comisie
	Maroš ŠEFČOVIČ
	Membru al Comisiei

